### Resume

Vejle Kommune ønsker et bredt og mangfoldigt boligudbud med fokus på kvalitet, bæredygtighed og gode boligområder. Der er ønske om boliger for alle typer af vejlensere og mulighed for nye boligtyper. Derfor har [adresse] i budgetforliget for 2021 besluttet, at skabe mulighed for ny boligudvikling med udgangspunkt i konceptet tiny houses. Projektet udspringer af et politisk ønske om flere små, billige boliger og alternativ til små lejligheder.

Lokalplanen skal muliggøre opførelse af 28 tiny houses øst for Gyda Jespersen. Arealet er i dag et indhegnet hundepark uden væsentlig beplantning.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik:

Økonomiudvalget besluttede på mødet 10. januar 2022 at området skal udnyttes til en udstykning for Tiny Houses.

Teknisk Udvalg besluttede på mødet 8. marts 2022, pkt. nr. 52 at igangsætte udarbejdelse af lokalplan nr. 1361.

Lokalplanens indhold:

Formålet med lokalplanen er at give mulighed for eksperimenterende helårsbyggeri, i form af små åben-lav boliger på små grunde - kaldet tiny houses. Derudover skal lokalplanen sikre, at området får en naturlig og åben karakter, der adskiller sig fra typiske parcelhusområder.

Lokalplanområdet er 2,1 ha. Lokalplanområdet ligger bynært og naturskønt i området længst mod nordvest i Ny Lars Jepsen.

Inden for lokalplanområdet kan der opføres 28 boliger samt et fælleshus. Grundstørrelserne ligger mellem 300-400 m2 og hver grund må bebygges med én bolig på maksimum 50 m2. Boligerne kan opføres i to etager med en maksimumhøjde på 6 meter. Lokalplanen indeholder bestemmelser om placering af vinduer på første salen for at minimere indbliksgener. Dertil kan opføres 20 m2 sekundær bebyggelse som hønsehus, skur, væksthus, legehus mv.

Adgangen til lokalplanområdet sker fra [adresse], ved [adresse] nye vekslerstation, hvor der etableres fælles parkering. Fra parkeringspladsen går eller cykler man frem til den enkelte bolig. Boliggrundene placeres to og to langs hovedstien. Mod nord omslutter hovedstien et fællesområde. For at undgå den klassiske parcelhuskarakter med hække, etableres der i stedet diger i naboskel. Digerne, afgrænser grundene og skaber privatliv uden at skabe den stramme, homogene struktur, som hække giver. Digerne kan beplantes med fritvoksende solitære træer, buske og planter, hvilket giver et naturligt, åbent og forskelligartet udtryk.

Tiny house konceptets eksperimenterende tilgang til fællesskab, arkitektur og bæredygtighed passer godt til omdannelsen og udviklingen af Ny Rosborg - Fremtidens resiliente bydel.

Området ligger i byzone.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat.

Høringsperioden for lokalplanen fastsættes til 4 uger, da lokalplanen er af en karakter, med et geografisk anvendelsesområde, en kompleksitet og et omfang, hvor 4 uger vurderes at være rimelig tid til inddragelsen af offentligheden.

Borgermøde:

Forvaltningen foreslår, at der afholdes et borgermøde i høringsperioden 2. juni 2022.

Overtagelsespligt/Frafaldserklæring:

Lokalplanområdet ejes af kommunen, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Et af formålene med opførelse af tiny houses, er netop ønsket om en bæredygtig bolig og livsstil, hvor der er tanke på genbrug, selvforsyning, økonomisk frihed og fællesskab.

Boligerne får en bynær placering, hvor der er mulighed for at gå og cykle til arbejdspladser, butikker, skoler, fritidsaktiviteter, kollektiv trafik osv.

Boligerne skal opføres på punkt eller skruefundamenter, dels for at minimere terrænregulering, sikre vandets frie bevægelighed, men også for at reducere forbruget af beton i sokler.

Dette medvirker til at reducere lokalplanens forventede klimaaftryk.

### Historik

Teknik- og Miljødirektøren indstiller, 3. maj 2022, pkt. 101:

at udvalget anbefaler over for byrådet, at forslag til lokalplan nr. 1361 vedtages og offentliggøres i 4 uger.

at der afholdes borgermøde om lokalplanforslaget torsdag den 2. juni 2022.

Beslutning fra Teknisk Udvalg, 3. maj 2022, pkt. 101:

Anbefalet.

Beslutning fra Økonomiudvalget, 16. maj 2022, pkt. 107:

Anbefales.

Åse Møller tog forbehold for sin stillingtagen til byrådets behandling af sagen.

Fraværende: Georg Andersen.

### Beslutning

Godkendt.